
YHDISTYMISSOPIMUS	/ OSAKEKAUPPA		

OSAPUOLET
1.
Hämeen ammattikorkeakoulu Oy (HAMK)
Y-tunnus 2617489-3
Visamäentie 35 A, 13100 Hämeenlinna

2.
Koulutuskuntayhtymä Tavastia (Tavastia)
Y-tunnus 0205303-4
PL 30
13101 Hämeenlinna

3.
Hämeen ammatti-instituutti Oy (HAMI)
Y-tunnus 2627679-3
Visamäentie 35 A, 13100 Hämeenlinna

YHDISTYMISSOPIMUKSEN TAUSTA 
HAMI
Hämeen ammatti-instituutti Oy:n (HAMI) koulutusaloja ovat kasvatusalat, kauppa, hallinto ja oikeustieteet, luonnontieteet, tekniikan alat sekä maa- ja metsätalousalat. Tutkintoja on yhteensä 17. 
HAMI toimii yhteistyössä Hämeen ammattikorkeakoulu Oy:n (HAMK) kanssa, joka myös omistaa HAMIn osakkeet 100 prosenttisesti. 
Metsä- sekä luonto- ja ympäristöalan ammatillista koulutusta (perus-, ammatti- ja erikoisammattitutkintoja) järjestetään HAMKin omistamissa tiloissa Evolla (Lammi / Hämeenlinna). Maatalousalan ammatillista koulutusta (perus- ja ammattitutkintoja) järjestetään HAMKin omistamissa tiloissa Mustialassa (Tammela) ja Lepaalla (Hattula). 
Puutarha-alan, elintarvikejalostuksen sekä johtamisen ja yrittäjyyden ammatillista koulutusta (perus-, ammatti- ja erikoisammattitutkintoja) järjestetään HAMKin omistamissa tiloissa Lepaalla (Hattula). 
HAMI maksaa HAMKille tiloista ja laitteista käyttöoikeussopimuksen mukaista korvausta.
Meijerialan ammatillista koulutusta (perus-, ammatti- ja erikoisammattitutkintoja) järjestetään Meijerioppilaitoksen kannatusyhdistyksen omistamissa tiloissa Hämeenlinnan Sairiossa. Vuokrasopimus (HAMKin ja kannatusyhdistyksen välinen) on voimassa 31.7.2029 saakka. Tilojen terveellistä käytettävyyttä selvitetään parhaillaan.
Liikenneopetusalan koulutusta (erikoisammattitutkinto) järjestetään HAMKIlta vuokratuissa tiloissa Visamäessä Hämeenlinnassa. 
HAMIn hallinto sijaitsee myös Visamäessä.
HAMIn budjetti vuodelle 2025 on 7,6 M€ ja henkilöstömäärä 67.

TAVASTIA
Ammattiopisto Tavastian koulutusaloja ovat humanistiset ja taidealat, kauppa ja hallinto, tietojen käsittely ja tietoliikenne, tekniikan alat, terveys- ja hyvinvointialat ja palvelualat.
Ammattiopistolla on järjestämislupa 23 ammatti- ja 15 erikoisammattitutkintoon. Perustutkintolupa on 26 perustutkintoon, joista 20:ssä järjestetään tutkintokoulutusta. Lisäksi järjestämisluvassa on TUVA-koulutuksen, työvoimakoulutuksen, kuorma- ja linja-autonkuljettaja perustason ammattipätevyyskoulutuksen, laajennetun oppisopimuskoulutuksen ja vankilaopetuksen luvat.
Tämän lisäksi Koulutuskuntayhtymä Tavastia vastaa Hämeenlinnan kaupungin ja Hattulan kunnan lukiokoulutuksesta. Tavastiaan kuuluvat myös seudullinen vapaan sivistystyön alueellinen oppilaitos Vanajaveden opisto (VOP), joka tarjoaa kansalaisopistona koulutusta ja harrastustoimintaa kaikille kuntalaisille matalalla kynnyksellä. Tavastian 100 prosenttinen tytäryhtiö on Tavastia Koulutus Oy, johon on eriytetty kaikki se koulutus- ja muu toiminta Koulutuskuntayhtymä Tavastiasta, jota tarjotaan asiakkaille kilpailutilanteessa ja joka on arvonlisäveron alaista.
Tavastia järjestää ammatillista toisen asteen koulutusta pääosin Hattelmalantien kampuksella Hämeenlinnassa. Rakennusalan koulutusta järjestetään Ratasniityssä Hämeenlinnassa, logistiikkakoulutusta Janakkalan Turengissa sekä lasialan koulutusta Urjalan Nuutajärvellä. Kaikki nämä tilat omistaa Kiinteistöliikelaitoskuntayhtymä Tavastia (leasing-sopimuksella rakennettua S-rakennusta ja Urjalan tiloja lukuun ottamatta), jonka jäsenkuntien omistusosuudet ovat samat kuin Koulutuskuntayhtymä Tavastiassa. Omistajakunnat ovat päättäneet näiden kahden kuntayhtymän fuusioimisesta vuoden 2025 päättyessä. 
Tavastian budjetti (tulot) vuodelle 2025 (25.523.983 €) 45.552.358 € ja vakituisen henkilöstön määrä (202) 412. Suluissa ovat luvut toisen asteen ammatillisen koulutuksen osalta.
Yhteisen selvityksen perusteella on todettu, että valtakunnalliset rahoitusleikkaukset toisen asteen ammatillisen koulutuksen osalta koskevat kumpaakin osapuolta. Supistukset kohdistuvat erityisesti ammatilliseen aikuiskoulutukseen. Samaan aikaan tapahtuva ikäluokkien pienentyminen tarkoittaa kiristyvää kilpailua uusista opiskelijoista. Ammatillisen koulutuksen tuleva rahoitusuudistus vie rahoitusta vielä enemmän oppivelvollisten ja tuloksellisuuden suuntaan.

SOPIMUKSEN TAVOITE
HAMIlla ja Tavastialla on toisiaan täydentäviä koulutusaloja ja myös vastaavaa maksullista palvelutoimintaa. 
Toiminta-alueet ovat lähes yhteiset, joskin HAMIlla on myös paljon valtakunnallista toimintaa. Yhdistymisen synergia on ilmeinen. Yhdistyminen mahdollistaa myös uusien opiskelumuotojen ja -sisältöjen tekemisen vastaamaan työelämän uusia vaatimuksia. Tämä johtaa väistämättä myös toimitilojen keskittämiseen, joka lisää koulutuksen kiinnostavuutta kaupunkimaisemmassa ympäristössä.
HAMI ja Tavastia muodostavat yhdessä monialaisen ja aikaisempaankin vahvemman koulutuksen järjestäjän, joka pystyy vastaamaan muuttuvan työelämän vaatimuksiin ja tarjoamaan nykyistä laajemmat opiskelumahdollisuudet paikallisesti, alueellisesti, kansallisesti ja myös kansainvälisesti. 
Tätä tavoitetta tukee HAMin ja Tavastian yhdessä valmistelema ja 28.3.2025 tekemä kokeilulupahakemus Opetus- ja kulttuuriministeriölle (OKM) joustavamman koulutuskokonaisuuden järjestämiseksi. Kokeilulupa mahdollistaa myös englanninkielisten tutkintojen antamisen. Tämä mahdollistaa myös kansainvälisen maksullisen koulutuksen. HAMI ei ole hakenut erillistä kokeilulupaa, vaan Tavastia on maininnut HAMIn yhteistyö-/tulevaisuuskohdissa. OKM on hyväksynyt hakemuksen lokakuussa 2025. Ohjausneuvottelut OKM:n kanssa ovat käynnistymässä kevään 2026 aikana.
Tavastia ja HAMI hakevat kumpikin erikseen omiin yhdistymisestä aiheutuviin toimenpiteisiinsä loppuvuodesta 2026 OKM:ltä harkinnanvaraista rahoitusta, joka on suunnattu koulutuksenjärjestäjien yhdistymisen tukemiseen. Ohjeiden mukaan valtionavustusta fuusioiden tukemiseen voidaan myöntää enintään kolmeksi vuodeksi. Haku edellyttää osapuolten sitovia päätöksiä.

YHDISTYMISEN TOTEUTTAMINEN / OSAKEKAUPPA
Toimintojen yhdistäminen toteutetaan siten, että Koulutuskuntayhtymä Tavastia ostaa tällä sopimuksella / kauppakirjalla Hämeen ammatti-instituutti Oy:n koko osakekannan Hämeen ammattikorkeakoulu Oy:ltä. 
Kaupan jälkeen HAMIn toiminnot yhdistetään Tavastian/ Ammattiopisto Tavastian vastaavaan toimintaan. Kun toimintojen sulautuminen on valmis, Hämeen ammatti-instituutti Oy puretaan tai muutetaan toiseen tarkoitukseen.


Erityisesti todetaan, että toiminnan yhdistämisen yhteydessä myös Tavastia uudistaa toimintaansa. Yhdistyminen ja uudistuminen ovat ainutlaatuinen tilaisuus toiminnan kehittämiseen. Valmisteilla ovat mm. digivihreän siirtymän hyödyntäminen, hanketyön uusi suunta ja yrittäminen kilpailutekijänä. Yhdistämisen johtavana ajatuksena on osaamiskeskusten muodostaminen.

KAUPPAHINTA 
Hämeen ammatti-instituutti Oy:n koko osakekannan kauppahinta on miljoona yhdeksänsataatuhatta (1.900.000) euroa.
Osakekauppahinnan määrittämisen osalta on todettu, ettei koulutustehtävän siirtymiselle eikä valtion rahoituksella hankitulle käyttöomaisuudelle lasketa mitään kauppahintaa. Osakkeiden kauppahinnan määrittäminen perustuu BDO Oy:n tekemään selvitykseen. 
Koulutustehtävän siirtyminen, osakekaupan toteutuminen ja HAMIn toimintojen sulautuminen Tavastiaan edellyttää Opetus- ja kulttuuriministeriön (OKM) nimenomaista suostumusta. Tämä tapahtuu siten, että HAMI ilmoittaa luopuvansa koulutustehtävästään (järjestämisluvan peruuttaminen) edellyttäen, että Tavastia saa hakemuksesta vastaavan koulutustehtävän. Järjestämisluvan muutoshakemus jätetään heti, kun osapuolten päätökset ovat lainvoimaiset.
Kauppahinta maksetaan, kun eri osapuolten päättävät toimielimet ovat asiasta päättäneet lainvoimaisin päätöksin. Kauppahinta erääntyy maksettavaksi 14 vuorokauden kuluessa siitä, kun viimeinenkin päättävän toimielimen päätös on saanut lainvoiman. Tältä osin kauppahinnalle ei lasketa viivästyskorkoa. Mikäli kauppahinnan maksaminen viivästyy muusta syystä, sille maksetaan korkolain mukainen viivästyskorko.

OMISTUS- JA HALLINTAOIKEUS, VARAINSIIRTOVERO, YLIMÄÄRÄINEN YHTIÖKOKOUS
Omistus- ja hallintaoikeudet kaupan kohteeseen siirtyvät kauppahinnan maksamisen yhteydessä.
Tästä osakekaupasta johtuvan varainsiirtoveron maksaa ostaja.
Myyjä sitoutuu vaikuttamaan siihen, että välittömästi omistusoikeuden siirtymisen jälkeen Hämeen ammatti-instituutti Oy:n nykyinen hallitus kutsuu koolle ylimääräisen yhtiökokouksen, joka valitsee eroavan hallituksen tilalle uuden hallituksen.

YHDISTYMISEN AJANKOHTA
Yhdistyminen tapahtuu siten, että uudistunut ja yhdistynyt oppilaitos aloittaa toimintansa 1.1.2027 edellyttäen, että kaikki asiaa koskevat päätökset on tehty ja päätökset ovat lainvoimaiset. Lisäksi edellytetään, että OKM on osaltaan hyväksynyt koulutustehtävän siirron.
Erityisesti todetaan, että kesä ja syyskausi 2025 sekä kevät- ja syyskausi 2026 ovat toimintojen yhteisen valmistelun (ja osin myös toteutuksen) aikaa. Tämä tarkoittaa mm. sitä, että HAMI ja Tavastia hakevat uusia hankkeita vain yhdessä sopien. Kaikki muutkin yhdistymisen aikaiseen toimintaan liittyvät kysymykset ratkaistaan yhdessä sopien.
Tavastia ja HAMI järjestävät yhteisten tutkintojen osat yhdessä jo syksystä 2025 lähtien. Yhteistoteutuksesta on tehty erillinen sopimus.
HAMI ostaa nykyistä vastaavat hallinto- yms. palvelut HAMKilta 31.12.2026 saakka.

KIINTEISTÖJEN VUOKRASOPIMUKSET
Vuoden 2026 yhteishaussa ovat mukana vain elintarvike- ja metsäalat, koska luonnonvara-alan keskittämiseen liittyvä päätöksenteko on kesken. Vuoden 2027 yhteishaku järjestetään yhdessä niin, että Koulutuskuntayhtymä Tavastian ja Hämeen ammatti-instituutin yhdistyminen 1.1.2027 lukien tulee hyvin ilmi jo ilmoitusvaiheessa.
HAMK sitoutuu siihen, että Tavastia/ HAMI voi käyttää HAMIn käytössä nyt olevia kiinteistöjä nykyisin ehdoin 1.7.2028 saakka alivuokraussopimuksen tai jälleenvuokraussopimuksen perusteella. Tavastia/ HAMI sitoutuu maksamaan nykyistä vastaavan käyttöoikeuskorvauksen niin kauan kuin se käyttää HAMIn nyt käyttämiä tiloja, mutta kuitenkin enintään 1.7.2028 saakka.
Osapuolet toteavat kuitenkin, että em. kiinteistöjen käyttöä on mahdollista nopeastikin vähentää, jotta tavoiteltava säästövaikutus sekä koulutuksen uudistaminen ja keskittäminen on mahdollista. Tilojen irtisanominen on tehtävä viimeistään kuusi (6) kuukautta ennen käytön esitettyä päättymistä tai muuttumista.
Mikäli em. tilojen käyttöä halutaan jatkaa 1.7.2028 jälkeen, on asiasta solmittava täysin uusi sopimus.
[bookmark: _Hlk218669059]Toiminnan siirtyessä uusiin tiloihin on lähtökohtana se, että HAMIn toiminta Evolla ja Mustialassa lakkaa. Nämä toiminnot siirtyvät pääosin 1.8.2026 alkaen muihin vuokratiloihin tai Tavastian omistamiin tiloihin. Toiminta Lepaalla jatkuu liiketoiminnan, elintarvikejalostuksen ja golf-alan koulutusten osalta.
Osana tätä osakekauppakokonaisuutta on sovittu, että Meijerioppilaitoksen kannatusyhdistys ry:n kanssa tehty vuokrasopimus siirtyy sopimuksen loppuajaksi Tavastian vastattavaksi.

KUNTAYHTYMIEN YHDISTYMINEN
Todetaan, että kuntayhtymien jäsenkuntien päätösten perusteella Koulutuskuntayhtymä Tavastia ja Kiinteistöliikelaitoskuntayhtymä Tavastia yhdistyvät 1.1.2026 lukien. Tämä tarkoittaa samalla sitä, että keskinäiset vuokra- yms. sopimukset raukeavat ja kaikki Kiinteistöliikelaitoskuntayhtymä Tavastian omistamat kiinteistöt siirtyvät Koulutuskuntayhtymä Tavastian omistukseen.



KIINTEISTÖ- JA IRTAIMISTOKAUPPA
Erikseen todetaan, että tämän sopimuksen osapuolet ovat sopineet, että HAMI ostaa HAMKilta osana tätä osakekauppakokonaisuutta, mutta erillisellä kauppakirjalla, Lepaan toisen asteen opetustoimintaan liittyvät kiinteistöt. Nämä kiinteistöt/ määräalat määritellään ja yksilöidään erikseen, kun kiinteistötiedot (mm. rasitteet) ovat valmiit.
Tämän lisäksi HAMI ostaa HAMKilta osana tätä osakekauppakokonaisuutta, mutta erillisellä kauppakirjalla, toisen asteen opetustoimintaan tarvittavan irtaimiston. 
Kiinteistöjen ja toisen asteen opetuskäyttöön tarvittavan irtaimiston yhteenlasketuksi kauppahinnaksi on sovittu miljoona viisisataatuhatta (1.500.000) euroa.
Tässä todettu kiinteistö- ja irtaimistokauppa voidaan toteuttaa ennen tai jälkeen HAMIn osakkeita koskevaa osakekauppaa, mutta kuitenkin viimeistään 30.6.2026 edellyttäen, että osakekauppaa koskevat päätökset ovat lainvoimaiset. Erikseen todetaan, että tämä kiinteistö- ja irtaimistokauppa on osa osakekauppakokonaisuutta ja huomioitu osakkeiden hinnassa. Järjestelyn tarkoituksena on varmistaa ja turvata toisen asteen koulutuksen toimintaedellytykset.

HENKILÖSTÖ
HAMIsta Tavastiaan siirtyvä henkilöstö siirtyy ns. vanhoina työntekijöinä 31.12.2026 tilanteen mukaisesti. Toimintojen yhdistäminen ja uudistaminen tarkoittaa sitä, että joidenkin työtehtävien muutokset ovat todennäköisiä. 
HAMI ja Tavastia sitoutuvat siihen, että työtehtävän vapautuessa eroamisen, eläköitymisen tai muun syyn takia, osapuolet tarkastelevat yhdessä työtehtävän täyttämistä tai tehtäväjärjestelyjä ennen avointa rekrytointia. Työtehtäviä voidaan järjestellä myös keskinäisellä palvelumyynnillä.

SOPIMUKSET
Kaikki kaupan kohteeseen liittyvät sopimukset siirtyvät ostajalle kaupan yhteydessä. Osapuolet sitoutuvat myötävaikuttamaan siihen, että siirroille saadaan tarvittaessa ulkopuolisten sopimuskumppaneiden suostumus.
Tämä myötävaikuttamisvelvoite koskee myös kaikkia erilaisia hankkeita ja hankerahoittajia.

HÄMEEN AMMATTI-INSTITUUTIN APUTOIMINIMET
Hämeen ammatti-instituutti Oy on rekisteröinyt seuraavat aputoiminimet:
1. Lepaan Viinitila (Lepaan viinitila täyttää 30 v. vuonna 2026)
2. Lepaa Distillery
3. Lepaan Panimo
Todetaan, että nämä aputoiminimet siirtyvät Koulutuskuntayhtymä Tavastialle osana osakekauppaa. Osapuolet edistävät yhdessä muutosta kaupparekisteriin.

KOULUTUSYHTEISTYÖ
Suomalaisen ammatillisen koulutusjärjestelmän toimivuuden kannalta keskeinen asia on toisen asteen ammatillisen tutkinnon suorittaneiden mahdollisuus jatkaa opintojaan ammattikorkeakoulussa. Asia korostuu ikäluokkien pienentyessä.
Osana nyt tehtävää sopimuskokonaisuutta HAMK ja Tavastia kehittävät ja lisäävät väyläopintojen tarjontaa, jolloin yhä useammalla Tavastian opiskelijalla olisi mahdollisuus jatkaa opintojaan HAMKissa.

ICT
Osapuolet toteavat, että ICT-järjestelmien yhteensovittamisen selvittäminen on aloitettu. Uusia järjestelmiä otetaan käyttöön vain yhdessä sopien. HAMI irtaantuu HAMKin ICT-toiminnoista.
Valmisteilla olevat kiinteistöratkaisut vaikuttavat asiaan mm. oppilaitosverkon takia.

YHDISTYMISSOPIMUKSEN SIIRTYMÄAIKA, SIIRTYMÄKORVAUS JA SEURANTA
Tämän kauppakirjan/ sopimuksen vaikutusaika on useita vuosia. Sopimukseen sisältyy siirtymisvaiheita. On todennäköistä, että Hämeen ammatti-instituutti Oy:n toiminta lakkaa jonkin ajan jälkeen kaupan toteutumisesta.
Toimintojen järjestelyihin liittyvä siirtymäaika on enintään kaksi vuotta (siirtymäaika päättyy 31.12.2028).  Tänä aikana Tavastia /HAMI sitoutuu maksamaan HAMKille kiinteistöjen vuokria ja korvausta siirtymäajan hallintopalveluista yhteensä enintään neljäsataatuhatta (400.000) euroa. Näistä  vuokrista ja palveluista laaditaan erillinen sopimus.
Tähän liittyen sovitaan, että tämän sopimuksen eri kohtien toteutumisen varmistamiseksi osapuolet asettavat seurantaryhmän, johon Tavastia ja HAMK nimeävät kumpikin kolme jäsentä. Seurantaryhmän toimikausi päättyy 31.12.2028.

ERIMIELISYYDET
Tästä osakekaupasta/ sopimuksesta johtuvat mahdolliset erimielisyydet ratkaistaan ensisijaisesti osapuolten välisin neuvotteluin. Mikäli näin ei päästä ratkaisuun, on oikeuspaikka Kanta-Hämeen käräjäoikeus.

PÄIVÄYS JA ALLEKIRJOITUKSET
Hämeenlinnassa     .  .2026

Hämeen ammattikorkeakoulu Oy


Pertti Puusaari
toimitusjohtaja

Hämeen ammatti-instituutti Oy


Pertti Puusaari
toimitusjohtaja

Koulutuskuntayhtymä Tavastia


Jouni Haajanen
kuntayhtymän johtaja
